text: Dohrmann: Benny Engelbrecht bør gå af
  24 februar 2013 kl. 07.36
  DF's medlem af transportudvalget, Jørn Dohrmann, siger i dag til TV SYD, at udvalgets formand, Benny Engelbrecht, bør gå af.
  Opfordringen til at gå af kommer efter Jyllands-Posten søndag morgen afslører, at blandt andre Benny Engelbrecht har delt oplysninger med det omstridte lobby- og pr-bureau, Waterfront.
  Jyllands-Posten fortæller i dag, at transportudvalgets formand, Benny Engelbrecht, har plejet tæt omgang med Waterfront og inviteret dem indenfor i forhandlingerne om en omfartsvej ved Grenå til 111 millioner kroner. Grenå Havn er Waterfronts kunde og har en stor interesse i omfartsvejen.
  Benny Engelbrecht siger søndag morgen til TV2 NEWS, at han ville have sagt det samme til den lokale borgmester og alle mulige andre, hvis man havde spurgt ham, og han synes ikke, at de oplysninger han har videregivet til Waterfront er specielt opsigtsvækkende.
  Jørn Dohrmann, DF, siger i dag til TV SYD, at Benny Engelbrecht har misbrugt sin viden og bør gå af som formand for transportudvalget.
  